Persona 5

Persona 5 er et rollespill utviklet av Atlus. Spillet er det sjette i Persona-serien, som igjen er en del av Megami Tensei-serien. Det ble gitt ut til Playstation 3 og Playstation 4 i september 2016 i Japan og april 2017 i resten av verden. Atlus publiserte spillet i Japan og Nord-Amerika, mens Deep Silver ga det ut i Europa og Australia. En utvidet versjon av spillet, Persona 5 Royal, kom ut til Playstation 4 i Japan i oktober 2019 og resten av verden i mars 2020.

Persona 5 er satt til dagens Tokyo og følger hovedpersonen Joker etter at han blir overført til Shujin Academy siden han ble prøveløslatt for et overfall han ikke begikk. I løpet av skoleåret får han og flere andre studenter spesielle evner, og disse studentene danner en gruppe borgervernere kalt Phantom Thieves of Hearts. De utforsker Metaverset, en overnaturlig dimensjon skapt av menneskehetens skjulte og underbevistte begjær, for å stjele voksnes ondsinnede begjær. Som i de tidligere spillene i serien, sloss de mot fiender kalt «skygger» ved hjelp av sinnet sitt gitt fysisk form, som kalles for Persona. Spillet er to-delt, i det at en del av rollespillet består av både utforskning av den overnaturlige verden, mens den andre består av et mer alminnelig liv for en videregåendeelev.

Persona 5 ble utviklet av P-Studio, som er et internt spillstudio til Atlus. Katsura Hashino var regissør og produsent. Han og flere andre som jobbet på tidligere spill i serien, som figurdesigneren Shigenori Soejima og komponisten Shoji Meguro, fortsatte sitt arbeid i serien med dette spillet. Det første arbeidet på spillet begynte under untviklingen av Persona 4, men utviklingen beygnte ikke for fullt før Catherine kom ut i 2011. Det ble annonster i 2013 og ble forsinket fra sin første annonserte utgivelsesdato, som var sent i 2014, ettersom spillet ikke var ferdig utviklet. Spillet dreier seg hovedsakelig om å tilegne seg frihet til tross for samfunnets begrensninger, mens spillets handling tok mye inspirasjon fra pikaresk skjønnliteratur og alle hovedpersonenes personaer er basert på godt kjente lovløse og opprørske figurer fra litteraturen.

Persona 5 fikk god kritikk, med ros hovedsakelig rettet mot visuell presentasjon, spillfigurene, musikken og selve spillopplevelsen. Spillet anses som et av de beste rollespillene noensinne, og har blitt nominert til og vunnet flere priser. Spillet hadde solgt mer enn tre millioner eksemplarer innen slutten av 2019, hvilket gjorde det til det bestselgende spillet innen Megami Tensei-serien. Mye annet relatert media har også kommet ut i ettertid, blant annet to andre spill, Persona 5: Dancing in Starlight og Persona 5 Scramble, i tillegg til en manga og en anime. Spillets figurer har også dukket opp i andre spill, som for eksempel Joker i Super Smash Bros. Ultimate.

Referanser

Eksterne lenker 
 

Videospill fra 2016
PlayStation 3-spill
PlayStation 4-spill
Videorollespill
Videospill utviklet i Japan
The Game Awards-vinnere